google/wiki40b huggingface dataset:
Pseudomethia

Utseende

En liten, spinkel, gulbrun trebukk. Antennene er lengre enn kroppen. Hodet er bredere enn pronotum, med ganske store fasettøyne. Pronotum er tønneformet, omtrent så langt som bredt, men en antydning til en tann midt på hver sidekant. Dekkvingene er jevnbrede, forkortede slik at de bare dekker omtrent to tredjedeler av bakkroppen, avrundet bak.

Utbredelse

Slekten er utbredt i det sørvestlige USA og i det nordvestlige Mexico.
Anton Hansen Tammsaare

Biografi

Anton Hansen Tammsaares far var bonde og familien var fattig, men de klarte likevel å betale for skolegangen til Tammsaare. Familien var relativt godt utdannet og abonnerte på dagsaviser, noe svært få bønder i Estland gjorde på slutten av 1800-tallet. Tammsaare studerte i Väike-Maarja, ved Hugo Treffner-gymnaset i Tartu og senere ved universitetet i same by, der han studerte juss. Studiene til Tammsaare ble avbrutt da han fikk tuberkulose i 1911. Han var på sanatorium i Sotsji i ett år og bodde deretter hos sin bror i Koitjärve i seks år og leste verk av Cervantes, Shakespeare og Homer. 
I sin studietid var Anton Hansen Tammsaare med i «Noor-Eesti», en gruppe modernistiske forfattere og kunstnere som ville øke kulturutvekslingen mellom Estland og resten av Europa.
Da Estland ble selvstendig i 1918 flyttet Tammsaare til Tallinn. Det var der han skrev de mest kjente verkene sine. Motivene hans var estisk historie og det estiske folket. I tillegg kan en finne tilknytting til tanker fra Henri Bergson, Carl Jung og Sigmund Freud, i tillegg til at en har sett påvirkning fra forfattere som Knut Hamsun og André Gide i verkene hans.

Verk

De tidlige verkene til Tammsaare er preget av lyrisk, landlig realisme. En del av dem er også preget av de revolusjonære stemningene fra 1905-revolusjonen i Russland. Under den såkalte «andre perioden» hans fra 1908 til 1919, skrev han noveller og korte fortellinger fra bymiljø. I Poiss ja liblik (1915) viser Tammsaare påvirkning fra Oscar Wilde. 
Tõde ja õigus (1926–1933) inneholdt fem bind uten egne titler. Det første bindet har blitt sett på som det sterkeste, med en skildring av bondelivet som minner om Knut Hamsun og som viser den estiske nasjonalkarakteren, spesielt gjennom figurene Andres og Pearu, to bønder i en feide. Den andre delen med skildring av studentlivet i Tartu er kanskje den mest leste i Estland i dag. Det tredje bindet inneholder en skildring av 1905-revolusjonen i Russland gjennom et individperspektiv på en måte som minner om romanene til Albert Camus, snarere enn et ideologisk perspektiv. De ble derfor ofte slått sammen med den andre delen av den sovjetiske sensuren. I blant har den tredje delen blitt sett på som den kunstnerlig svakeste delen, selv om skildringen av revolusjonen har blitt sammenlignet med Boris Pasternak i Doktor Zjivago. Tammsaare selv mente senere at de fem bindene skildrer henholdsvis hvordan menneskene forholdte seg til landet sitt, til Gud, til samfunnet, til seg selv og mennesket sin oppgave. 
Hele Tõde ja õigus er oversatt til tysk, og det første bindet til fransk, finsk og polsk, men mer lest utenfor Estland blir den siste romanen til Tammsaares, Põrgupõhja uus Vanapagan.
Chorotega

Chorotega er et urfolk i Nicaragua, Costa Rica og Honduras. De stammer opprinnelig fra Mesoamerika, sannsynligvis Chiapas i dagens Mexico, og man regner med at de ankom Mellom-Amerika på 500- eller 600-tallet. Ei gruppe chorotegaer bosatte seg så langt sør som Nicoyahalvøya i Costa Rica, og de utgjør dermed den aller sørligste mesoamerikanske folkegruppa.
Chorotegaene snakka opprinnelig språket chorotega, som tilhørte den otomangueanske språkfamilien, men som i dag er utdødd. I Nicaragua var språket kjent som mangue. Enkelte elementer fra kulturen deres er imidlertid bevart. I Costa Rica er de fleste chorotegaene bosatt i Matambú indianerreservat.
Før den spanske koloniseringa dyrka chorotegaene hovedsakelig mais. De hadde markeder og en delvis demokratisk sosial struktur med valgte høvdinger. De var ofte i kamp med andre folkegrupper i nærheten, hvor de sloss med pil og bue og små flintkniver festa til tresverd. De praktiserte menneskeofring, og gudene ble tilbedt i templer.
Ullensaker Boligbyggelag

Ullensaker Boligbyggelag (UBBL) var et boligbyggelag i Ullensaker i Akershus og ble etablert 19. november 1957.
Boligbyggelaget hadde rundt 1 100 medlemmer og forvaltet 509 boliger i 11 borettslag.
Ullensaker Boligbyggelag var en del av Norske Boligbyggelags Landsforbund (NBBL).
Våren 2013 fusjonerte boligbyggelagene Boligbyggelaget Romerike, Indre Østfold Boligbyggelag og UBBL sammen til ett boligbyggelag.
Östra Bispgården

Östra Bispgården er et tettsted i Jämtlands län i landskapet Jämtland i Sverige. I 2010 hadde tettstedet 279 innbyggere.
Laelia coenosa

Utseende

En middelsstor (vingespenn 30 – 44 mm) spinner. Hunnen er helt hvit, hannen har lysbrune forvinger. Hodet er forholdsvis stort, labialpalpene forholdsvis lange (sammenlignet med andre børstespinnere) og fremoverrettet. Antennene er fjærformede og omtrent halvparten så lange som forvingene hos hannen, kamformede og ganske korte hos hunnen. Brystet er relativt tynt kledt med lange, delvis oppstående, lyse hår. Forvingene er avrundet trekantede, hos hunnen rent hvite, hos hannen lysbrune med en blek stripe i midten. Bakvingene er hvite hos begge kjønn. Larven er brungul med svarte lengdestriper, kledt med gule hår, med to bunter av lange, svarte hår i forenden og en slik bunt i bakenden. Den har dessuten fire "barberkoster" av gule hår på ryggen av de fremre kroppsleddene.

Levevis

Denne arten er knyttet til fuktige steder med storvoksne gress, som storak og takrør. I Mellom-Europa har den en årlig generasjon, som flyr om natten i juli – august. Noen ganger har den masseforekomster, og noen eksemplarer kan dukke opp langt utenfor artens normale utbredelsesområde, selv om den stort sett ikke har noen utpreget vandretendens. Larvene klekkes om høsten og spiser noe da til de overvintrer som unge larver.

Utbredelse

Arten finnes fra Nord-Afrika, gjennom Sør- og Mellom-Europa videre østover gjennom Russland til Øst-Sibir og Japan. De nordligste bestandene finnes ved den tyske Østersjøkysten.
Den er funnet noen få ganger i Danmark og én (1987) gang i Skåne, men ingenting tyder på at den har bestander her.
Guangping

Guangping (kinesisk: 广平县; pinyin: Guǎngpíng Xiàn) er et fylke i provinsen Hebei i Folkerepublikken Kina. Det ligger under byprefekturet Handan.
Fylket hadde 247 654 innbyggere i 1999.
Driver

Fra styrekoder til sidespråk

Forløpere for dagens drivere og sidespråk (sidebeskrivelsesspråk) for skrivere var enkle styrekoder, ofte i form av escape-sekvenser, hvor skriveren med et escape-tegn fikk beskjed om at neste tegn ikke skulle skrives ut, men inneholdt en innstilling. For Xerox' Diablo 630, som ble en standard for typehjulsskrivere, betydde f.eks. et escape-tegn etterfulgt av E at de påfølgende tegn skulle understrekes inntil skriveren fikk kommandoen ESC R.  Etter hvert som skriverne fikk stadig flere funksjoner, tilkom stadig flere styrekoder, og da laserskriverne fikk egentlige sidespråk (sidebeskrivelsesspråk), trengtes stadig mer kompliserte og omfattende drivere.
Acartophthalmidae

Utseende

Knøttsmå til små fluer (1-2,5 mm lange), mørke på farge. 
Hodet er ganske stort med store, runde fasettøyne . Ved innerkanten av hvert fasettøye sitter det tre kraftige, bakoverrettede børster. Punktøynene i pannen er store og omgitt av kraftige børster. Bak punktøynene sitter et par kraftige, utovverrettede børster (postocellare). Antennene er av vanlig fluetype, tre-leddete, leddene er uvanlig sterkt hårete og det andre leddet har flere kraftige børster. Antennebørsten (arista) sitter på oversiden av det tredje leddet nær roten, er forholdsvis kraftig og hårete. Langs underkanten av hodet, under fasettøynene, sitter det en rekke av fire kraftige børster, men de har ikke noen stor kinnbørste (vibrissa). Munndelene er av vanlig fluetype, små, vanligvis ikke synlige fra siden.
Brystet (thorax) er matt skinnende med flere kraftige børster. Vingene er forholdsvis korte og brede, med kraftige årer, uten fargeflekker. Beina er korte og kraftige, men uten noen påfallende fortykkede ledd. Fremlåret (profemur) har en rekke av lange børster på undersiden. Bakkroppen er forholdsvis kort og sylindrisk.
Larvene er av vanlig flue-maggot-type, uten bein eller tydelig hodekapsel, tilspisset i forenden.

Levevis

Disse fluene er knyttet til råtnende materiale, enten møkk, sopp eller kadavere. Acartophthalmus bicolor ble funnet tallrik på en død slange, og A. nigrinus på råtnende sopp. Hannene blir gjerne funnet på en matressurs, der de forsvarer et territorium og venter på besøkende hunner. Hannene løper rundt og vifter med vingene for å markere territoriet. Larveutviklingen går raskt, og det kan ta omtrent to uker fra egg til puppe.
Tromsø Sjakklubb

Tromsø Sjakklubb, stiftet 12. januar 1918 er en sjakklubb i Tromsø. Klubben er den eldste sjakklubben i kontinuerlig drift i Nord-Norge. I perioden 1924 til 1945 inkluderte virksomheten til klubben også bridge, og klubben bar da navnet "Tromsø Schak- og Bridgeklub".
Hoveddrivkraften bak klubben de første årene var Sverre Melvær, som i 1964 mottok Norges Sjakkforbunds hederstegn i gull for sin innsats for sjakken i Tromsø og Nord-Norge. Senere har også Jan Sigmund Berglund (2005) og Sven Wisløff Nilssen (2017) mottatt NSFs hederstegn i gull.
I årene 2006 til 2010 arrangerte klubben den internasjonale turneringen Arctic Chess Challenge (det første året under navnet Midnight Sun Chess Challenge) som et ledd i Norges Sjakkforbunds satsing for å på Sjakkolympiaden til Tromsø i 2014. I 2016 sto klubben som arrangør for Landsturneringen i sjakk.
Tromsø Sjakklubb har hatt sterke spillere som Sverre Heim og stormestrene Maxim Turov og Benjamin Arvola Notkevich som medlemmer. Blant medlemmene som har gjort seg bemerket for andre aktiviteter enn sjakk finner vi blant andre Johannes Gerckens Bassøe, Fredrik Vogt, Peter Wessel Zapffe, Knut Bøckman, Torbjørn Brundtland og Sigurd Rushfeldt.
Veggmaleri

Et veggmaleri er alle former for maleri som er malt direkte på mur eller vegg.
Belgisk mesterskap i friidrett 1897

Belgisk mesterskap i friidrett 1897 ble arrangert 11. juli, på sykkelbanen Brussel-Zuid i Anderlecht. Dette var det niende belgiske mesterskapet i friidrett som ble arrangert, og fire øvelser stod på programmet. Mesterskapet var kun for menn.
Frank König satte belgisk rekord på 400 meter med tiden 51,6 sekunder.
Det østlige tyrkiske khanat

Det østlige tyrkiske khaganat (kinesisk: 東突厥; pinyin: Dōng tūjué) var et tyrkisk khaganat som ble dannet i år 593 etter splittelsen av Göktürk-khaganatet. Det sistnevnte var blitt grunnlagt på det mongolske platå av Ashinaklanen.
De vestlige og østlige khaganater ble gjenforent som det tyrkiske khaganatet i året 682.
Leptacinus

Utseende

Ganske små (kroppslengde 3-5,5 millimeter), lange og slanke, kortbeinte, blanke kortvinger. Kroppen er sparsomt hårete, svart med brunlige dekkvinger og mer eller mindre rødlige antenner og bein. De ligner særlig på slekten Xantholinus, men kan skilles fra disse på at hodet har fire lengdefurer i den fremre delen, og på at maksillarpalpenes ytterste ledd er fint og krumt. Hodet er forholdsvis stort og flatt, tydelig lengre enn bredt, svart, svært blankt og grovt punktert, med markerte, omtrent rettvinklede bakhjørner og tydelig "hals". Pronotum er rektangulært, tydelig lengre enn bredt, også svært blankt, med to buede rekker av grove punktgroper. Dekkvingene har avrundede "skuldre", er til sammen litt bredere enn pronotum med rette, parallelle ytterkanter. Innerkantene, som danner sømmen i midten, er litt buede men ikke så tydelig som hos Xantholinus-artene.

Levevis

Som den slanke, kortbeinte kroppsformen kunne tyde på, er Leptacinus-artene gravende og tilbringer mye av tiden under jorda. De kan også finnes under steiner. Som vanlig for kortvinger er de rovdyr som lever av ulike slags smådyr.
Helmut de Boor

Liv

Helmut de Boor var sønn av bysantinisten Carl Gotthard de Boor. Han studerte germanistikk, og var professor ved universitetet i Leipzig fra 1926 til 1930, ved Universitetet i Bern fra 1930 til 1945, og ved Freie Universität Berlin fra 1949 til 1959. Han var ekspert på tysk middelalderlitteratur og skrev bindene om denne perioden i en stor tysk litteraturhistorie (Geschichte der deutschen Literatur) som han utga sammen med Richard Newald.
De Boor ble medlem av nazipartiet i 1937.
Barnepass

Barnepass er en generell betegnelse for alle typer pass av, og omsorg for, barn.
Abdul Aziz al-Hakim

Biografi

Abdul Aziz al-Hakim ble født i 1953 som sønn av storayatollah Muhsin Al-Hakim. Han vokste opp i Najaf, og fikk sin teologiske utdanning der gjennom den religiøse skolen Hawza. Sju av brødrene hans er drept – seks ble drept på ordre fra det regjerende styret.
Han hadde en ledende rolle i Safar-intifadaen i 1977, og var fengslet i 1972, 1977 og 1979. I 1980 gikk han i eksil i Iran, hvor han ble en av grunnleggerne til forløperen for Islams øverste råd i Irak. Han var toppkandidat for listen Den forente irakiske alliansen under valget i januar 2005.
I desember 2006 var han i USA, og møtte blant annet president George W. Bush og forsvarsminister Donald Rumsfeld.
Han døde som følge av lungekreft.
Rosario (Uruguay)

Historie

Rosario ble grunnlagt i 24. januar 1775 av Benito Herosa. Det er en av de viktigste havnene i Uruguay.

Transport

Ruta 1 forbinder Rosario med Montevideo (øst) og Colonia del Sacramento (vest).
 Ruta 2 forbinder Rosario med Fray Bentos og Argentina.
Førdehuset

Førdehuset er et regionalt kulturhus i Førde kommune på 17 500 m². Kulturhuset ble bygd som en del av satsingen på Førde som et vekstsenter, og stod ferdig i 1976. I 1996 ble det utvidet fra 12 000 m² til 17 500 m².
Bygget inneholder en rekke kulturtilbud, som Førde bibliotek, kunstnersenteret i fylket, idrettshall, svømmehall, kino og Sogn og Fjordane Teater, i tillegg til kontorene til kulturetaten i Førde kommune, Reisemål Sunnfjord og Førde Internasjonale Folkemusikkfestival. Førde stadion er også tilknyttet Førdehuset.
Buddhistisk filosofi

Buddhistisk filosofi er navnet på filosofiske systemer som utviklet seg blant forskjellige buddhistiske skoler i India etter Buddhas død, og som senere spredte seg videre i Asia. Buddhismens hovedoppgave har alltid vært frigjørelse fra lidelsen (dukkha), og veien til denne ultimate friheten består av etisk handling (karma), meditasjon og direkte innsikt (prajñā) i «tingenes sanne natur» (yathābhūtaṃ viditvā). Indiske buddhister søkte denne forståelsen ikke bare gjennom Buddhas lærdom, men også gjennom filosofisk analyse og rasjonell diskusjon. Buddhistiske tenkere i India og senere Øst-Asia har utdypet emner som fenomenologi, etikk, ontologi, epistemologi, logikk og filosofi om tid og rom.
Den tidlige buddhismen var basert på empiriske bevis som ble oppnådd gjennom sanseorganene (ayatana), og Buddha synes å ha vært skeptisk til visse metafysiske spørsmål fordi de ikke førte til frigjørelse, men ledet til spekulasjon. Et gjennomgangstema i buddhistisk filosofi har vært konkretisering av emner og den etterfølgende tilbakevending til middelveien.
Spesielle temaer i buddhistisk filosofi har skapt uenigheter mellom forskjellige buddhistiske skoler, og ført til disputter i de tidlige buddhistiske skolene. Disse disputtene førte deretter til tradisjonene innenfor mahāyāna og skolene prajnaparamita, madhyamaka, læren om den iboende buddhanaturen (tathāgatagarbha) og yogacara.
Jim Stärk

Historie

Einar Stokke Fadnes og Inge Sørbrøden er fra samme område utenfor Oslo, og de møttes gjennom sin felles musikkinteresse. De dannet Jim Stärk i 2001, sammen med trommeslager Simen Mæhlum og pianist, Asbjørn Ribe.
Debutalbumet Ten Songs And Hey Hey ble utgitt i oktober 2002 og ga dem to nominasjoner til Spellemannprisen, som beste nykommer og beste pop-album. Da media valgte sine favoritter for 2002, var Jim Stärk blant Topp-10 på de fleste listene. 
Albumet No Time Wasted ble utgitt i oktober 2003, og det ble vel mottatt og åpnet med en 21. plass på platelisten. Singelen «Honest (Trying To Be a Man)» fikk mye spilletid på de landsdekkende radiokanalene.
I slutten av april 2004 ble gjennombrudds-EP-en Morning Songs utgitt. De fem sporene på EP-en viste deres voksende publikum en popmusikalsk side hos bandet. Morning Songs fikk stor rotasjon i eteren, og ble en stor sommerhit i 2004. Låten mottok strålende kritikker, og gikk rett inn på første plass på salgsstatistikken. EP-en er den mest solgte i Norge gjennom tidene.
Singelen «The Word That Makes You Sing» ble utgitt tidlig i 2005, og de store radiostasjonene satte igjen bandet på høy rotasjon. Jim Stärk vant selve Alarmprisen under Alarmprisen 2005.
Bandet utga sitt tredje album Jim Stärk like etter, og mottok igjen gode kritikker. Jim Stärk debuterte på annen plass på salgsstatistikken og solgte over 40 000 eksemplarer og kvalifiserte til platinumplate.
Også det fjerde albumet, Turn Around and Look fra 2006, ble gjennomgående møtt med gode anmeldelser.
I juli 2009 meldte trommeslager Tom Rudi Torjussen at han har sluttet i bandet. Bandet har deretter brukt forskjellige trommeslagere. Mest brukt er Erland Dahlen. Gitarist Trond Mjøen har også bidratt meget og var sterkt delaktig i platene Turn Around and Look og Rainy Love Sounds i tillegg til å være bandets faste live-gitarist.
Jim Stärk ga ut sitt femte album, Rainy Love Sounds, høsten 2011. Bandet turnerte med denne platen ut 2012 og har deretter avholdt sporadiske konserter i Norge.
Høsten 2017 var bandet samlet igjen og holdt en rekke konserter i Norge med besetningen Einar Stokke Fadnes, Inge Sørbrøden, Asbjørn Ribe og Tom Rudi Torjussen.
Randsfjordmuseene

Randsfjordmuseene er en museumsenhet sør i Oppland etablert i 2004, bestående av Lands Museum på Dokka, Hadeland Folkemuseum på Tingelstadhøgda, Hadeland Bergverksmuseum på Grua og Kittilbu Utmarksmuseum i Gausdal.
Raúl Spank

Junior

Ved U18-VM 2005 i Marrakech kom han på 7.-plass med høyden 2,11. Året etter deltok i U20-VM, og greide her en 5.-plass. I 2007 fikk han sin første internasjonale medalje, med en sølvmedalje i U20-EM. 
På nasjonalt nivå ble han tysk B-ungdomsmester i 2005, og ungdomsmester i 2007. I 2006 fikk han sølv i ungdomsmesterskapet, men han fikk også bronse i det tyske mesterskapet.

Senior

På nasjonalt nivå har han flere tyske mesterskap. Innendørs fikk han sølv i 2008, men ble tysk mester i 2009 og 2011, og utendørs vant han i 2008 og 2010.
I 2008, 20 år gammel, deltok han i sitt første OL, og med en høyde på 2,32 greide han en femteplass. Ved VM i friidrett 2009 i Berlin greide han også 2,32 meter, og greide med det delt bronse sammen polske Sylwester Bednarek. Samme år var det også innendørs-EM i Torino, der han kom på 7.-plass. 
Ved EM i friidrett innendørs 2011 kom han på 8.-plass, med 2,20 meter. Han fikk bronse ved Lag-EM i friidrett 2011 i Stockholm, og kom på 9.-plass ved VM i friidrett 2011. Også ved VM i friidrett innendørs 2012 kom han på 9.-plass, med 2,28 i finalen.
Alta Boligbyggelag

Alta Boligbyggelag ble startet 12. mars 1969 og opererer i Alta i Finnmark. I 2010 fusjonerte Porsanger Boligbyggelag med laget.
Boligbyggelaget har ca. 3 200 medlemmer og forvalter 950 boliger i 30 borettslag, sameier og andre selskap.
Alta Boligbyggelag er en del av Norske Boligbyggelags Landsforbund (NBBL).
Paris Metrolinje 11

Metroen i Paris' linje 11 går mellom Mairie des Lilas og Châtelet, og ble satt i drift i 1935. Lengden er bare 6,3 km, og linjen er således den tredje korteste i Paris.

Materiell

Vognsettene på denne linjen er utstyrt med gummihjul, som reduserer støynivået betraktelig, og som bidrar til en myk gange.
Linje 11 har fra brukt januar 1999 vognsett av typen MP59, overtatt fra linje 4.
Tidligere ble MP55 benyttet, og denne vogntypen var ikke brukt på andre linjer enn linje 11. I oktober 1957 var linjen den første som tok i bruk MP55-vognene med gummihjul.
Både togsett av type MP59 og MP55 var satt sammen av kun 4 vogner.
Alan Bullock

Biografi

Bullock ble født i nærheten av Bath i Trowbridge, England, hvor faren jobbet som gartner og en unitarisk predikant. Han vant et stipend til Oxford University, hvor han studerte klassisk og moderne historie. Etter eksamen i 1938 jobbet han som vitenskapelig assistent for Winston Churchill, som skrev sin historie om de engelsktalende folk. Under andre verdenskrig jobbet Bullock for European Service av BBC. Etter krigen vendte han tilbake til Oxford som  historiestipendiat ved New College.
Kaka

Beskrivelse

Kaka er ei mellomstor papegøye, som er cirka 45 cm lang og typisk veier omkring 390–560 gram (i snitt 452 g). Fjærdraken gir inntrykk av å være kamuflerende, men er hovedsakelig grønn eller brungrønn med innslag av brunt og grått i et slags spettemønster. På kinnene er det innslag av lys gyllenbrun, mens det rundt (over og under) bakkroppen er innslag av rustrødt.

Atferd

Kaka er en typisk skogsfugl som trives det den aller høyeste trærne i regnskogen vokser over løvtaket på resten av skogen. Arten spiser lokal frukt, bær, frø, blomster og blomsterknoper, nektar og små invertebrater. Fuglene er rovgriske og opptrer i store flokker, som også typisk inkluderer kea.
Kaka hekker i høye, hule trær og legger typisk 2–4 egg utpå senvinteren. Begge kjønn deltar med å mate ungene. I år med rikelig tilgang på mat hender det at arten hekker to ganger. Det er imidlertid uvanlig at mer enn tre unger vokser opp fra et kull.

Underater

Kaka overlever på New Zealand i kraft av to underarter som lever på hver sin av de to hovedøyene; en på Nordøya og en på Sørøya. Den nordlige underarten er noe større enn den sørlige og har grå krone på hodet. Den sørlige har litt kraftigere farger og nesten hvit krone, samt et litt lenger og noe mer krummet nebb.
Exeterboken

Exeterboken, også kjent som Codex Exoniensis, er et engelsk manuskript med angelsaksisk poesi fra 900-tallet som ble donert til grunnleggelsen av katedralen i Exeter av Leofric, den første biskopen av Exeter. Opprinnelig hadde boken 131 blader, men de første 8 har blitt byttet ut med andre blader og er gått tapt. Exeterboken er den største enkeltsamlingen med gammelengelske (angelsaksiske) dikt og består av over tredve dikt og over 90 gåter. Blant diktene finnes Deor, Widsith og Hustruens klagesang.

Elegier

Et stort antall av diktene er kristen-religiøse og av begrenset interesse for deres litterære kvalitet, men en del av dem kan samles under betegnelsen elegier. Til tross for at del forskere bestrider at det faktisk var en egen elegisk sjangre i gammelengelsk litteratur er det likevel mange dikt som har et fellestrekk som man gjerne kaller elegisk. De kan karakteriseres ved en melankolsk og vemodig tone som man også kan finne i deler av Beowulf-diktet. Disse diktene handler gjerne om kontrasten mellom fortid og nåtid, og formes gjerne av en klage eller en klagesang over et tragisk tap. Tapet kan være tapt storhet, tapt lykke, eller av personlig art som ved landsforvisning eller tapet av en herre og beskytter, eller som i Hustruens klagesang (The Wife's Lament) som gir uttrykk fra tapet av en elsker. «Alt er underlagt forgjengelighet, intet forblir», som Arthur O. Sandved sier. Et godt eksempel på denne følelse finnes i de såkalte ubi sunt («hvor er»)-passasjene i diktet Vandringsmannen.
Antagelig går de elegiske diktene tilbake til muntlig tradisjon hvor skaldene sang diktene til egen instrumental akkompagnement ved at diktene eller sangene fulgte et bestemt metrisk regelsett og hadde et stort strekk i den tematiske spennvidden. 
Flere av diktene finnes i norsk gjendiktning ved Arthur O. Sandved i Vers fra vest. Gammelengelske dikt i utvalg. Aschehoug og Thorleif Dahls kulturbibliotek. Oslo 1987.